#FeesMustFall-studente vrygelaat op borgtog#FeesMustFall-betogers van die Universiteit van KwaZulu-Natal in die hof (Foto: sandilekheswa2, Twitter) Tien studente wat in verband met gewelddadige betogings by die Universiteit van KwaZulu-Natal in hegtenis geneem is, was in die Pietermaritzburgse hooggeregshof suksesvol om die besluit oor hul aansoek om borgtog om te keer. Daar was ŉ gejuig in die hof toe regter Bongani Zaca sy beslissing gemaak het. Die studente, waarvan sommige 49 dae in Pietermaritzburg-gevangenis en Durban se Westville-gevangenis spandeer het, is aan die einde van September by die universiteit se Pietermaritzburg-kampus in hegtenis geneem toe die #FeesMustFall-betoging gewelddadig geraak het. Hulle staan tereg op aanklag van openbare geweld, aanranding en opsetlike saakbeskadiging. Landdros Miranda Boikhutso het vroeër hul aansoek om borgtog afgekeur. Die staat het beeldmateriaal gebruik as die primêre basis waarom sewe studente se aansoek om borgtog afgekeur moet word. Die ander drie se aansoek om borgtog is afgekeur omdat die polisie hulle as oortreders tydens die onrus uitgeken het. Die studente het Donderdag appèl aangeteken teen die besluit voor regter Zaca en hy het hulle vrygelaat op borgtog van R1 000 elk. Zaca het gesê die landdros het op beeldmateriaal gesteun wat nog nie getoets is nie. Volgens hom het sy ook gesteun op identifikasie deur die polisie, wat ook tydens die hofsaak getoets moet word. Deel van die borgtogvoorwaardes is dat die studente nie aan gewelddadige betogings by die universiteit mag deelneem nie. Talle studente en familielede het die vorige hofverskynings van die studente bygewoon. Die studente het buite die hof mekaar omhels en selfies geneem langs polisiebeamptes wat ook in die hof was. Hulle het gesing en gedans op pad terug na die kampus, te midde van ŉ swaar polisieteenwoordigheid. Die studente moet weer op 2 Desember in die Pietermaritzburg-landdroshof verskyn. Die studente se vrylating kom ure ná ŉ student, wat deur Alexandra-polisie aangehou is, vrygelaat is sonder om aangekla te word ná ŉ brandstigtingvoorval Dinsdagoggend by ŉ finansiële administrasie-gebou. Lees alle vorige berigte oor studentebetogings op Maroela Media.